**„Pokyčio kronikos: dokumentika kaip istorinis tyrimas“**

Prof. Natalija Arlauskaitė

Kovo 13 d., 16 val., Lietuvos istorijos institutas.

Projektas „COURAGE – Cultural Opposition“ („Kultūrinė opozicija: bandant suprasti pasipriešinimo buvusiose socialistinėse valstybėse kultūrinį paveldą (Drąsa)“) sukaupė 15 filmų kolekcijų, sukurtų 2014-2017 m. buvusių socialistinių valstybių vaizdo (kino ir fotografijos) archyvų pagrindu. Net jei nedeklaruoja to atvirai, jie visi apmąsto dvigubą pokytį: devintojo dešimtmečio pabaigos politinį ir kultūrinį lūžį ir „porevoliucinę dabartį“, t.y. naujųjų režimų patirtį. Nuo Bukarešto iki Rostoko ir nuo Belgrado iki Maskvos įvairių rūšių vaizdo dokumentai tampa atspirties tašku artikuliuojant ir – rečiau – dekonstruojant istorines mitologijas.

Seminaro tikslas – aptarti vaizdo dokumentų naudojimą konstruojant istorinį argumentą „COURAGE“ kolekcijos pagrindu. Seminarą pradės vieno iš filmų peržiūra: „Nuo mūsų iki manęs: Vokietijos susivienijimo istorijos“ (“From Us to Me: Stories from German Reunification”, rež. Ellin Hare, 2016, 87 min.).